კაი სიგბანი

კაი სიგბანი (შვედ. Kai Manne Börje Siegbahn; დ. 20 პირელი, 1918, ლუნდი, შვედეთი — ღ. 20 კვირკვე, 2007, ენგელჰოლმი, შვედეთი) — შვედი ფიზიკოსი, ქიმიური ანალიზიშ ელექტრონული სპექტროსკოპიაშ მეთოდიშ გოვითარაფაშ გეშა გინოჩეს ნობელიშ პრემია ფიზიკაშ დარგის 1981 წანას. ჸათე მეთოდი ასე უმოსო შინელი რე მუჭოთ რენტგენული ფოტოელექტრონული სპექტროსკოპია. 1981 წანას, ნობელიშ პრემია ფიზიკაშ დარგის სიგბანიწჷმა ართო გინოჩეს, ართურ ლეონარდ შავლოვის დო ნიკოლას ბლომბერგენის, ლაზერული სპექტროსკოპიაშ გოვითარაფაშ გეშა. კაი სიგბანიშ მუმა რდჷ შვედი ფიზიკოსი მანე სიგბანი, ნობელიშ პრემიაშ ლაურეატი ფიზიკაშ დარგის 1924 წანას. კაი სიგბანი გურაფულენდჷ სტოკჰოლმიშ უნივერსიტეტის, სოდეთ 1944 წანას მიპალუ მენცარობაშ დოქტორიშ ხარისხი. გურაფაშ თებაშ უკულ მუშენდჷ შვედეთიშ ომაფე ტექნოლოგიურ ინსტიტუტის, 1951–1954 წანეფს. 1954–1984 წანეფს სიგბანი რდჷ უფსალაშ უნივერსიტეტიშ ექსპერიმენტალური ფიზიკაშ პროფესორი.

რესურსეფი ინტერნეტის
 კაი სიგბანი Nobelprize.org-ის

კატეგორია:შვედეფი
კატეგორია:შვედი ფიზიკოსეფი
კატეგორია:შვედი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიკას
კატეგორია:დუნაბადი 1918
კატეგორია:ნაღურა 2007